Хто я? Хто ты? ”Я – адзін з тых, хто адданы ісці да канца. Я – вучань Езуса Хрыста. Да Яго прыходу я павінен ісці. Я павінен аддаваць – пакуль маю, прапаведаваць – пакуль усе не спазнаюць, і працаваць – пакуль Ён не спыніць. І калі Ён прыйдзе забраць сваіх, Яму не будзе цяжка пазнаць мяне, таму што я прысвяціў сваё жыццё, каб быць адным з тых, хто адданы ісці да канца”. А як ты лічыш? Пішы мне na-ty@list.ru.
Гэта здарылася 15 красавіка 1912 г., калі магутны «Тытанік» патануў у халодных водах Атлантычнага акіяна, – вялiкая катастрофа XX стагоддзя. Але мала хто ведае, што з гібеллю “Тытаніка” звязана хвалюючая гісторыя адважнага пастара па імені Джон Харпер, які быў вялікім евангелістам свайго часу. У 1912 г. Джон атрымаў запрашэнне прапаведаваць у знакамітай царкве ў Чыкага, і 11 красавiка таго ж года сеў на “Тытанік” са сваёй шасцігадовай дачкой, каб плыць у Амерыку.
На караблi Джон адразу пачаў размаўляць з людзьмі пра Езуса. Увечары 14 красавіка, калі большасць пасажыраў танцавалі ў зале і гулялі ў карты, Джон паклаў сваю дачку спаць і пачаў маліцца. У гэты вечар “Тытанік” сутыкнуўся з айсбергам, і карабель, атрымаўшы прабоіну, пачаў павольна тануць; паднялася паніка. Джон разбудзіў дачку, закутаў у коўдру і падняўся на верхнюю палубу. Пацалаваў малую і перадаў яе члену экіпажа, які пасадзіў дзяўчынку ў выратавальную шлюпку. Джон разумеў, што ён больш ніколі не ўбачыць сваю дачку, яна застанецца круглай сіратой (перад гэтым у яго памерла жонка). Людзі панікавалі; сваю выратавальную камізэльку ён аддаў пасажыру. Часу на разважанне не было, і Джон пачаў евангелізаваць. Відавочцы распавядалі, што бачылі маладога чалавека, які ішоў да людзей і задаваў ім пытанне: “Твая душа выратавана?” Джон свяціўся, выконваючы дадзенае яму Богам пакліканне… Калі “Тытанік” пачаў сыходзіць пад ваду, Джон скочыў у Атлантычны акіян. Больш за тысячу чалавек не змясцілiся ў выратавальныя шлюпкі. У Джона атрымалася знайсці нейкі абломак, і, схапіўшыся за яго, пастар пачаў падплываць да людзей і задаваць ім усё тое ж пытанне: ”Твая душа выратавана?”. Сярод хаосу і крыкаў ён накіроўваў людзей да Езуса. Джон Харпер памёр, як і жыў, з адным іменем на вуснах – Езус Хрыстус.